SET บ่ายแกว่งแคบในแดนบวกนักลงทุนจับการประชุมกรีซวันนี้
SET เช้านี้แกว่งแคบในแดนบวก วอลุ่มโดยรวมเบาบาง หลังนักลงทุนส่วนใหญ่รอดูความชัดเจนกรีซในวันนี้ ปัจจัยในประเทศรับผลบวก ครม.อนุมัติการลงทุนมอเตอร์เวย์ 3 เส้นทาง ส่วนตลาดหุ้นภูมิภาคเคลื่อนไหวทั้งแดนบวกและลบ บ่ายนี้คาดดัชนีหุ้นไทยเคลื่อนไหวคล้ายกับช่วงเช้า พร้อมให้แนวต้าน 1,495-1,505 จุด แนวรับ 1,485 จุด
15 ก.ค. 2558

ข่าวหุ้นธุรกิจออนไลน์รายงาน ตลาดหุ้นไทยดัชนี SET ช่วงเช้า (15 ก.ค.) แกว่งแคบในแดนบวก วอลุ่มเทรดเบาบาง โดยนักลงทุนส่วนใหญ่รอดูความชัดเจนกรีซในวันนี้ ด้านปัจจัยในประเทศรับผลบวก ครม.อนุมัติการลงทุนมอเตอร์เวย์ 3 เส้นทาง ส่วนตลาดหุ้นภูมิภาคเคลื่อนไหวทั้งแดนบวกและลบ
นักวิเคราะห์คาดช่วงบ่าย ดัชนีหุ้นไทยเคลื่อนไหวในลักษณะเดียวกับช่วงเช้า โดยมีแนวต้าน 1,495-1,505 จุด แนวรับ 1,485 จุด ขณะที่ แนะนำซื้อกลุ่มรับเหมาหลังครม.เห็นชอบมอเตอร์เวย์ 3 เส้นทาง คือ CK–STEC และ SEAFCO ขณะเดียวกัน ยังแนะซื้อเก็งกำไร หุ้นกลุ่มสื่อสารหลัง กสทช. กำหนดกรอบเวลาการประมูล 4G ที่ชัดเจน เช่น INTUCH-ADVANC
 
น.ส.ธีรดา ชาญยิ่งยงค์ ผู้ช่วยผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) เปิดเผยถึงตลาดหุ้นไทยเช้านี้แกว่งแคบในแดนบวก ขณะที่วอลุ่มเทรดอยู่ในระดับเบาบาง โดยนักลงทุนส่วนใหญ่ยังรอดูการประชุมรัฐสภาของกรีซในวันนี้เพื่อนำไปเจรจากับกลุ่มสหภาพยุโรปต่อไปในวันพรุ่งนี้
ขณะเดียวกันปัจจัยในประเทศอาจมี Sentiment เชิงบวกต่อกลุ่มที่เกี่ยวข้องกับผลการประชุม ครม.วานนี้ที่มีมติอนุมัติหลักการลงทุนโครงการมอเตอร์เวย์ 3 เส้นทาง ส่วนตลาดหุ้นภูมิภาคเคลื่อนไหวทั้งแดนบวกและลบ
แนวโน้มการลงทุนช่วงบ่ายนี้ คาดว่าดัชนีหุ้นไทยน่าจะเคลื่อนไหวในลักษณะเดียวกันกับช่วงเช้าที่ผ่าน พร้อมให้แนวต้าน 1,495-1,505 จุด แนวรับ 1,485 จุด
 
บล.ธนชาต ระบุในบทวิเคราะห์ (15 ก.ค.) SET ฟื้นตัวตั้งแต่เปิดตลาด นำโดยหุ้นกลุ่มสื่อสาร พลังงาน และรับเหมา ทั้งนี้ถ้าพิจารณาในเชิงเทคนิค จะเห็น Momentum การฟื้นตัวก็ต่อเมื่อ SET สามารถยืนได้เหนือ 1,494 จุดวันนี้ ซึ่งจะมีเป้าหมายระยะสั้นไปที่ 1,500/1,510 จุด ตามลำดับ 
ทั้งนี้ แนะนำ “ซื้อ” กลุ่มรับเหมาล่าสุด ครม.เห็นชอบมอเตอร์เวย์ 3 เส้นทาง 1.6 แสนล้านบาท เริ่มเปิดประมูลปลายปีนี้ รวมไปถึงรถไฟรางคู่ รถไฟความเร็วสูงไทย-จีน และสนามบินสุวรรณภูมิ รวมกว่า 4 แสนล้านบาท จึงแนะนำ “ซื้อ” CK  (กทพ.อนุมัติควบรวม BECL-BMCL แล้ว – แนวต้าน 28.50) ส่วน STEC (แนวต้าน 24.50) และ SEAFCO (แนวต้าน 12.4)
ขณะเดียวกัน แนะ “ซื้อเก็งกำไร” หุ้นกลุ่มสื่อสารหลัง กสทช. กำหนดกรอบเวลาการประมูล 4G คลื่น 900 และ1800MHz ที่ชัดเจนขึ้น เตรียมเริ่มทำประชาพิจารณ์ภายในเดือนนี้ และคาดว่าจะสามารถประมูลได้ทันภายในสิ้นปี ส่งผลเชิงบวกต่อหุ้นในกลุ่ม ICT เช่น INTUCH-ADVANC ในทางเทคนิค INTUCH มีแนวต้านที่ 81.75/82.00 บาท และ ADVANC แนวต้าน 246/250 บาท
 
บล.เอเอสแอล ระบุในบทวิเคราะห์ (15 ก.ค.) SET ช่วงเช้าขยับขึ้นต่อเนื่อง โดยภาพรวมมีเพียงฮ่องกงและจีนที่ปรับตัวลง ถึงแม้จีดีพีในไตรมาส 2/58 โตกว่าคาด ส่งผลให้ทั้งภูมิภาคปรับขึ้นเล็กน้อย โดยได้รับปัจจัยบวกจากต่างประเทศที่ปรับตัวขึ้น ในเรื่องกรีซที่บรรลุข้อตกลงกับทางเจ้าหนี้แต่ต้องติดตามการประชุมรัฐสภาผ่านกฎหมายของกรีซในคืนนี้
ขณะที่กลุ่มพลังงานปรับขึ้นหลังราคาน้ำมันดิบปรับตัวขึ้น โดยตอบรับข่าวดีหลังอิหร่านสามารถบรรลุข้อตกลงนิวเคลียร์กับประเทศมหาอำนาจ แลกกับการยกเลิกการคว่ำบาตรทางเศรษฐกิจของนานาชาติ
พร้อมแนะจับตาประเด็นแถลงการณ์ของนางเยลเลน หาสัญญาณการปรับขึ้นอัตราดอกเบี้ยสหรัฐ หลังจากที่ได้ยืนยันแผนการปรับขึ้นอัตราดอกเบี้ยสหรัฐในปีนี้เมื่อวันศุกร์ที่ผ่านมา โดยประธานเฟดจะแถลงนโยบายการเงินรอบครึ่งปีต่อสภาคองเกรสในวันพุธและวันพฤหัสบดี
แนวโน้มตลาดบ่ายนี้ หลังจากที่ดัชนีเริ่มเกิดสัญญาณซื้อใน MACD พร้อมกับสามารถรักษาการยืนตัวบนเส้นค่าเฉลี่ย 15 วันได้ จึงมีแนวต้านต่อไปที่ 1,507 จุด
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า
BR มูลค่าการซื้อขาย 2,725.20 ล้านบาท ปิดที่ 10.90 บาท เพิ่มขึ้น 2.10 บาท
PTT มูลค่าการซื้อขาย 956.25 ล้านบาท ปิดที่ 343.00 บาท เพิ่มขึ้น 5.00 บาท
PTTGC มูลค่าการซื้อขาย 656.09 ล้านบาท ปิดที่ 69.75 บาท เพิ่มขึ้น 2.00 บาท
AOT มูลค่าการซื้อขาย 652.75 ล้านบาท ปิดที่ 306.00 บาท ลดลง 5.00 บาท
JAS มูลค่าการซื้อขาย 598.08 ล้านบาท ปิดที่ 5.50 บาท เพิ่มขึ้น 0.10 บาท
 
ที่มา: สำนักข่าวอินโฟเควสท์